Wigger! Et ess unjemütlich! Mer han widder Kraff för dä Wääch. Bal si'mer am hühkste Pungk. Irjenswo muss de Jrenz zwesche Frankreich un Spanien sin. En Spanien ess dä Jakobswääch met decke jäle Feile markeet. Mer kann sich eijentlich nit verlaufe. Mir kumme am Rolandspötz vorbei, wo mer uns Wasserfläsche noch ens opfülle künne. Der Ritter Roland, ene Jefolchsmann vun Karl däm Jroße, ess he em Johr 778 n. Chr. vun de Baske dudjeschlage wode, weil de fränkische Zaldate denne ehr Stadt Pamplona ärch demoleet han. Späder heesch et em Rolandsleed us'em 12. Johrhundert, de Maure hädden dä Roland om Jewesse. Die Usläjung dät besser en et Feindbild "Islam" passe.